На основу члана 26 Закона о младима („Службени гласник РС“, број 50/2011), и члана 37 Статута Града Ниша (''Службени лист Града Ниша'', број 88/2008),

 Скупштина Града Ниша, на седници од \_\_\_\_\_\_\_\_ 2013. године, донела је

**ОДЛУКУ О МЛАДИМА**

**I ОПШТЕ ОДРЕДБЕ**

Члан 1.

 Овом Одлуком ближе се уређују: услови и начин за унапређивање друштвеног положаја младих; поступак доделе средстава из буџета Града Ниша (у даљем тексту: Града); одобравање пројеката за задовољавање потреба младих на територији Града; начин јавног објављивања података о предложеним пројектима за финансирање односно суфинансирање, одобреним пројектима и реализацији одобрених пројеката; извештавање и контрола реализације пројеката, као и друга питања од значаја за младе.

Члан 2.

 Средства за задовољавање потреба и интересамладих у Граду обезбеђују се у буџету Града и то за:

1. подстицање младих да активно учествују у друштвеним токовима кроз афирмацијуи подршку омладинским активностима, омладинском раду и неформалном образовању на територији Града;
2. подстицање удружења младих, удружења за младе и савеза да учествују у спровођењу омладинске политике, укључујући изградњу капацитета удружења младих, на територији Града;
3. оснивање и рад канцеларије за младе, клубова за младе, омладинских центара и др.;
4. активности установа преко којих се остварује јавни интерес у областима омладинског сектора, а које су основане од стране Града;
5. обезбеђивање услова за учешће младих у изради и спровођењу локалног акционог плана за младе;
6. стварање услова за активно и квалитетно провођење слободног времена младих, бављење спортом, неговање здравих и безбедних стилова живота, спровођење волонтерских активности, организацију обука, семинара и манифестација од значаја за запошљавање и усавршавање младих, као и за потребе младих у области културе, и
7. подршку активностима и пројектима којима се подстиче одрживи развој и заштита животног окружења.

 У буџету Града обезбеђују се и средства за финансирање подршке младим талентима кроз награђивање, стипендирање и усавршавање ученика и студената у складу са посебним прописима Града.

Члан 3.

Субјекти омладинске политике на територији Града су: члан Градског већа задужен за област омладине, као особа одређена за политику ка младима, Канцеларија за младе Града Ниша (у даљем тексту: Канцеларија за младе), Савет за младе Скупштине Града Ниша (у даљем тексту: Савет за младе), управа надлежна за послове омладине, (у даљем тексту:Управа), канцеларије за младе градских општина, установе, удружења која спроводе омладинске активности и њихови савези, као и други субјекти чија делатност је усмерена на побољшање и унапређивање положаја младих.

Надлежност субјеката омладинске политике из става 1. овог члана, које обављају послове из делокруга рада Града и градских општина, утврђује се актима Града и градских општина.

Члан 4.

За спровођење омладинске политике из свог делокруга рада, Канцеларија за младе и Управа доносе годишње планове активности на које сагласност даје Градоначелник.

Плановима активности из става 1. овог члана предвиђају се јавни конкурси за пројекте за младе, програми и манифестације и друге активности у складу са Законом о младима (у даљем тексту:Закон), Националном стратегијом за младе (у даљем тексту:Стратегија), овом Одлуком о и другим актима Града.

Саставни делови планова активности из става 1. и 2. овог члана су оквирни финансијски планови за њихову реализацију.

За реализацију планова активности из става 1. овог члана, Градоначелник или лице које он овласти, може закључивати уговоре са правним и физичким лицима.

**II ЈАВНИ КОНКУРСИ ЗА ПРОЈЕКТЕ ЗА МЛАДЕ**

Члан 5.

 Финансирање, односно суфинансирање пројеката за младе, врши се на основу јавног конкурса за пројекте за унапређивање друштвеног положаја младих и јавног конкурса за пројекте који промовишу унапређење квалитета живота младих.

 Конкурси из става 1. овог члана објављују се у средствима јавног информисања, на званичном сајту Града и огласним таблама органа и служби Града.

 Саставни део конкурса чине Смернице којима се ближе утврђују елементи конкурса и обрасци за пријаву на конкурс и реализацију пројекта.

Члан 6.

Јавни конкурс за пројекте за унапређивање друштвеног положаја младих расписује се јануара месеца за следеће области:

1. Aктивно учешће младих у друштву;
2. Развој сарадње младих и остваривање услова за учешће у доношењу одлука кроз одржив институционални оквир;
3. Афирмисање међународне сарадње у областима омладинског сектора;
4. Активно учествовање у друштвеним токовима кроз афирмацијуи подршку омладинским активностима, омладинском раду и неформалном образовању;
5. Пружање животних шанси свим групама младих и смањивање ризика од социјалне искључености и неједнакости и
6. друге области унапређивања друштвеног положаја младих.

Члан 7.

Јавни конкурс за пројекте који промовишу унапређење квалитета живота младих у граду и на селу расписује се априла месеца за следеће области:

1. Унапређивање система информисања младих;
2. Развој могућности за квалитетно провођење слободног времена младих;
3. Допринос очувању и унапређењу здравља младих, као и смањењу ризика водећих поремећаја здравља;
4. Успостављање система анализе и праћења кључних потреба младих;
5. Подстицање научно -истраживачких активности младих и
6. Унапређивање услова за безбедан живот младих;
7. друге области унапређивања квалитета живота младих у граду и на селу.

Члан 8.

 Јавни конкурси садрже:

1. области за које се спроводи конкурс;
2. начин пријављивања на конкурс;
3. рок за подношење пријаве на конкурс;
4. орган коме се пријава подноси;
5. документацију коју је потребно приложити уз пријаву на конкурс;
6. максимални број пријава и одобрених пројеката по носиоцу пројекта;
7. услове које треба да испуни носилац пројекта и који се тичу пројекта;
8. максималан износ средстава којим ће се пројекти финансирати или суфинансирати;
9. мерила и критеријуме за избор пројеката;
10. минимално трајање пројеката и крајњи рок за реализацију;
11. начин објављивања резултата конкурса, и
12. начин извештавања и контроле реализације пројекта.

Члан 9.

Јавне конкурсе расписује Градоначелник.

Оцену пројеката врши Комисија за избор пројеката за младе (у даљем тексту: Комисија), коју образује Градоначелник из реда лица која су се истакла својом професијом или радом у области омладинског сектора.

Комисија има председника и 4 члана.

Решењем о образовању Комисије одређује се њен делокруг рада, мандат и председник.

Рад чланова Комисије је волонтерски и доступан је јавности.

Комисија се у свом раду руководи начелима утврђеним Законом, Стратегијом, овом Одлуком и другим актима Града.

За потребе Комисије, стручне, организационе и административно-техничке послове обавља Канцеларија за младе за Јавни конкурс из члана 6. ове Одлуке, а Управа за Јавни позив из члана 7. ове Одлуке.

Члан 10.

Пријаве на Јавни конкурс из члана 6. ове Одлуке подносе се Канцеларији за младе, а за Јавни конкурс из члана 7.ове Одлуке Управи, на прописаним обрасцима.

Члан 11.

 Носиоци пројеката могу бити регистрована удружења младих и за младе са седиштем на територији Града, као и неформалне групе грађана којe се баве младима.

Члан 12.

 Носилац пројекта мора да:

1. искључиво или претежно послује на недобитној основи, ако Законом није другачије одређено;
2. има седиште на територији Града;
3. буде директно одговоран за реализацију пројекта, односно да не делује у својству посредника;
4. има успешну реализацију претходно одобрених пројеката, осим у случају да пројекат подноси први пут, и
5. располаже капацитетима за реализацију пројекта.

Члан 13.

 Носиоци пројеката морају да испуњавају следеће услове:

1. да нису у поступку ликвидације, стечаја и под привременом забраном обављања делатности;
2. да немају блокаду пословног рачуна, пореске дугове или дугове према организацијама социјалног осигурања;
3. да нису у последње две године правноснажном одлуком кажњени за прекршај или привредни преступ у вези са њиховом делатношћу, и
4. да нису осуђивани за кривично дело које их чини недостојним за рад са младима.

Члан 14.

Носиоци пројекта уз пријаву подносе пројекат који садржи:

1. назив пројекта;
2. основне податке о носиоцу пројекта (назив, седиште, матични број и порески идентификациони број за правна лица, односно име и презиме, пребивалиште, или боравиште за избегла и расељена лица и матични број за физичка лица и број текућег рачуна);
3. основне податке о евентуалним партнерима на пројекту;
4. циљ пројекта;
5. опис пројекта (значај пројекта, место, време, начин и план реализације, очекивани резултати пројекта, могући ризици, одрживост и евалуација пројекта);
6. финансијски план пројекта (преглед појединачних активности које се предвиђају пројектом са износом средстава неопходних за реализацију тих активности и спецификацијом износа средстава из сопствених прихода, средстава из буџета Града и других извора), и
7. податке о одговорној особи за реализацију пројекта и коришћење средстава.

 Садржај пројекта на Јавни конкурс мора бити у складу са општим циљевима наведеним у Националној стратегији за младе и актима Града.

Члан 15.

 Уколико је носилац пројекат регистровано удружење младих, односно удружење које се бави младима уз пријаву прилаже следећу документацију:

1. копију решења о упису у одговарајући регистар,
2. копију статута носиоца пројекта и евентуалног партнера на пројекту;
3. копију извештаја о стању рачуна носиоца пројекта (биланс прихода и расхода и биланс стања за претходну финансијску годину).

Уколико је носилац пројекта неформална група грађана уз пријаву прилаже:

1. споразум о реализацији пројекта, којим је одређен број чланова, име и презиме члана неформалне групе који представља и заступа неформалну групу, број рачуна на који се уплаћују средства, задужења чланова неформалне групе у реализацији пројекта, и
2. фотокопије личних карата чланова неформалне групе.

Члан 16.

 Приликом избора пројеката неће бити разматране пријаве носиоца пројеката у следећим случајевима:

1. да су криви за нетачно тумачење или давање нетачних информација које је Канцеларија за младе односно Управа тражила као услов за учествовање по Јавном позиву или нису обезбедили тражене информације;
2. да су били у сукобу интереса (под сукобом интереса подразумева се постојање приватног интереса носиоца пројекта који утиче или може утицати на вршење његове функције у пројекту, као и постојање јавне функције носиоца пројекта која утиче или може утицати на његову функцију у пројекту, на саму пријаву, односно пројекат), и
3. да су покушали да дођу до поверљивих информација или да утичу на евалуацију и избор пројеката по Јавном позиву.

Члан 17.

Носиоци пројеката могу да делују самостално или у сарадњи са партнерским организацијама, односно удружењима грађана, неформалним групама грађана и институцијама које припадају јавном сектору, с тим што трошкови партнерског ангажовања улазе у састав трошкова пројекта.

 Партнери носиоца пројеката који учествују у реализацији пројеката и њихови трошкови, прихватају се ако испуњавају исте услове који се примењују и за носиоце пројеката, осим да имају седиште на територији Града Ниша.

 У случају партнерских пројеката, само носилац пројекта ће бити одговоран за управљање одобреним финансијским средствима свих партнерских организација, тако да мора имати унутрашњу организацију која ће омогућити такво финансијско пословање.

 Члан 18.

Финансијски план пројекта предвиђен предлогом пројекта треба да буде:

1. остварив – у смислу реалних износа који се планирају по свакој буџетској ставци (стварне цене и стандардне тарифе) и у смислу капацитета организације носиоца пројекта;
2. обухватан – треба да укључи и покрије све трошкове пројекта и прикаже учешће свих извора финансирања;
3. структурисан – да је тако формулисан да у потпуности прати захтеве прописаног обрасца за израду програма;
4. избалансиран – посебно у односу на допуштене трошкове, и
5. прецизан.

Члан 19.

 Канцеларија за младе и Управа врше административно-техничку проверу свих пристиглих предлога пројеката.

Неблаговремене и непотпуне пријаве на Јавне конкурсе, као и пријаве носиоца пројеката који су у претходној години остварили право на финансирање, односно суфинансирање пројеката средствима из буџета Града, а нису поднели извештај о реализацији пројекта, Комисија неће разматрати.

Члан 20.

 Мерила и критеријуми за избор пројеката су:

1. финансијски и оперативни капацитет носиоца пројекта;
2. рационалност финансијског плана пројекта;
3. релевантност пројекта у смислу испуњености циљева конкурса;
4. методологија реализације пројекта;
5. одрживост пројекта;
6. квалитет и садржајна иновативност понуђеног пројекта;
7. допринос развоју и подстицању друштвеног положаја младих или квалитета живота младих;
8. допринос развоју међународне омладинске сарадње;
9. допринос очувању, стварању, развоју и представљању младих, припадника националних мањина;
10. наставак вишегодишњих пројеката који су имали значајне резултате у претходном периоду, и
11. отвореност и доступност садржаја пројекта јавности.

Члан 21.

 Пројекти се финансирају или суфинансирају у висини и под условима који обезбеђују да се уз најмањи утрошак средстава из буџета Града постигну намеравани резултати.

 Неће се финансирати, или суфинансирати пројекти за које је обезбеђено финансирање из буџета Републике или градских општина.

Члан 22.

 Комисија може, за предлоге пројеката код којих постоји потреба за додатним информацијама или интервенцијама, да тражи додатно објашњење од носиоца пројекта.

 Комисија може о одређеном питању да прибави стручно мишљење од стране истакнутих стручњака или одговарајућих организација.

 Комисија је у обавези да прибави мишљење Савета за младе о предлозима пројеката од значаја за младе

 Пре доношења предлога пројеката и предлога износа средстава из буџета Града којима ће се финансирати односно суфинансирати изабрани пројекти, Комисија може носиоцима пројекта сугерисати да изврше одређене модификације предлога пројеката и финансијског плана пројеката, које носилац пројекта може да прихвати.

Члан 23.

Предлог да се пројекат не прихвати и не одобре средства Комисија даје у случајевима да:

1. пројекат није довољно релевантан са становишта остваривања потреба и интереса младих и остваривања циљева утврђених Стратегијом, овом Одлуком и другим актима Града;
2. финансијске и оперативне могућности носиоца пројекта нису довољне;
3. резултати преговора нису имали позитиван исход, и
4. пројекат не испуњава друга мерила и критеријуме прописане овом Одлуком и јавним конкурсима.

Члан 24.

После оцене пројеката, Комисија утврђује предлог пројеката и предлог износа средстава из буџета Града којима ће се финансирати, односно суфинансирати одобрени пројекти и доставља га Градоначелнику на коначно одлучивање.

Градоначелник доноси решење о одобравању, односно неодобравању пројеката, са износом средстава за финансирање, односно суфинансирање, одобрених пројеката, које се објављује на званичном сајту Града Ниша.

 Град задржава право да не расподели сва расположива средства опредељена буџетом Града за ове намене, уколико пројекти не задовоље минимум неопходних услова.

Члан 25.

 Градоначелник, или лице које он овласти, закључује уговор са носиоцем одобреног пројекта о финансирању, односно суфинансирању пројекта којим се уређују међусобна права и обавезе уговорних страна.

 Ако се носилац одобреног пројекта не одазове позиву за закључење уговора у року од осам дана од дана пријема позива, сматраће се да је одустао од предлога пројекта.

Члан 26.

 Одобрени износ средстава за реализацију пројеката преноси се носиоцу пројекта у складу са уговором и одобреним квотама буџета Града, а према ликвидној могућности буџета.

Члан 27.

 Изузетно, средства за реализацију oдређеног пројекта могу да се доделе и на основу поднетог предлога пројекта у току године, без јавног позива, у случају када је у питању пројекат од посебног значаја или интереса за остваривање омладинске политике, уколико пројекат из објективних разлога није могао да буде поднет у роковима утврђеним овом Одлуком, а предмет и садржај пројекта је такав да може бити успешно реализован само од стране одређеног носиоца пројекта.

 О додели средстава из става 1. овог члана, решењем одлучује Градоначелник на предлог Комисије, Канцеларије за младе или Управе.

**III ИЗВЕШТАЈ О РЕАЛИЗАЦИЈИ ПРОJEKATA**

Члан 28.

Носилац пројекта је у обавези да Канцеларији за младе, oдносно Управи, на њихов захтев, као и у року који је предвиђен уговором о реализовању пројекта, а најмање једном годишње, достави извештај са потребном документацијом о остваривању пројеката или делова пројеката и коришћењу средстава буџета Града.

Периодични извештаји са потребном комплетном документацијом о остваривању пројекта или његових делова и коришћењу средстава буџета Града се подносе у року од 15 дана по истеку фаза у току реализације пројекта, уколико се пројекат реализује у више фаза.

Наредна авансна уплата буџетских средстава се неће уплаћивати оном носиоцу пројекта који не достави периодични извештај из става 2. овог члана.

Носилац пројекта је у обавези да у року од 30 дана од завршетка реализације пројекта достави Канцеларији за младе, односно Управи, завршни (коначни) извештај о реализацији пројекта, са фотокопијама комплетне документације о утрошку средстава, оверене сопственим печатом, проценом постигнутих резултата са становишта постављених циљева (самоевалуација) и са извештајем ревизора о испуњености уговорних обавеза.

Носилац пројекта је у обавези да и Савету за младе, у роковима из овог члана, достави периодичне и коначни извештај о реализацији пројекта.

Члан 29.

 Канцеларија за младе, односно Управа, врши на средини циклуса реализације пројекта, процену обављених активности и до тада постигнутих резултата, а по завршетку пројекта анализу реализације пројекта и постизања планираних ефеката, са циљем да се утврди: да ли је пројекат спроведен ефикасно и ефективно у односу на постављене индикаторе; да ли су постављени циљеви били релевантни; да ли су постигнути очекивани резултати; да ли је остварен очекивани утицај; да ли су остварени утицаји у складу са утрошком средстава и да ли је обезбеђена одрживост.

Члан 30.

 Носилац пројекта који не утроши одобрена буџетска средства по некој од авансних уплата, дужан је да у периодичном извештају образложи разлоге због којих та средства нису утрошена и да тражи одобрење да се та средства пренесу у наредни период.

 Уколико се до краја календарске године не утроши одобрена средства, носилац пројекта је обавезан да по подношењу завршног извештаја изврши повраћај средстава у буџет Града.

Члан 31.

 Носилац пројекта најмање једном годишње чини доступним јавности извештај о свом раду, односно о обиму и начину стицања и коришћења средстава, који мора бити доступан јавности током целе године, а може се објавити и на интернет сајту носиоца пројекта.

 Извештаји из става 1 овог члана достављају се и Канцеларији за младе, Управи и Савету за младе.

**IV КОНТРОЛА РЕАЛИЗАЦИЈЕ ОДОБРЕНИХ ПРОJEKATA**

Члан 32.

 Носилац пројекта води све потребне евиденције које омогућавају Канцеларији за младе, Управи и Савету за младе спровођење контроле реализовања пројекта и утрошка средстава.

 Носилац пројекта је у обавези да Канцеларији за младе, Управи и Савету за младе, омогући увид у целокупну документацију и сва места везана за реализацију уговореног пројекта и податке које воде трећа лица, а у вези су са коришћењем одобрених средстава и реализацијом пројекта, као и да им пружи сва потребна обавештења у поступку контроле.

 Носилац пројекта дужан је да чува евиденцију, односно документацију која се односи на реализовање тог пројекта десет година од дана када је тај пројекат завршен, ако законом није другачије одређено.

Члан 33.

 Носилац пројекта дужан је да наменски користи средства добијена из буџета Града.

 Носилац пројекта обавезан је да набавку добара или услуга у оквиру одобрених средстава врши у складу са законом којим се уређују јавне набавке.

 Средства добијена из буџета Града за реализовање пројеката морају се вратити, у целости или делимично, даваоцу средстава, заједно са затезном каматом од момента пријема, у случају нереализованог или делимично реализованог пројекта.

 У случају неуспешног реализовања пројекта, носилац пројекта је у обавези да о томе обавести Канцеларију за младе, Управу и Савет за младе, као и о мерама које су предузете ради утврђивања одговорности због неуспешног реализовања одобреног пројекта.

Члан 34.

 Канцеларија за младе, Управа и Савет за младе по завршетку одобреног пројекта и добијању извештаја о њиховој реализацији, врше анализу реализације и постизања планираних ефеката.

**V ПРЕЛАЗНЕ И ЗАВРШНЕ ОДРЕДБЕ**

Члан 35.

 Јавни конкурс из члана 6. ове Одлуке у 2013. години расписаће се у року од 7 дана од дана ступања на снагу ове Одлуке.

Члан 36.

 Ова одлука ступа на снагу осмог дана од дана објављивања у ''Службеном листу Града Ниша''.

 Број: \_\_\_\_\_\_\_\_\_\_\_\_\_\_

 У Нишу\_\_\_\_\_\_\_\_\_\_\_\_ године

**СКУПШТИНА ГРАДА НИША**

 Председник

 Проф. др Миле Илић

**О б р а з л о ж е њ е**

 Правни основ за доношење Одлуке о младима садржан је у члану 26. Закона о младима („Сл.гласник РС“, број 50/2011) којим је прописана обавеза надлежног органа јединицe локалне самоуправе да ближе уреди услове и начин доделе средстава из буџета јединицe локалне самоуправе за остваривање потреба и интереса младих у свим областима који су од интереса за младе.

 Овом Одлуком се по први пут уређује за које активности, којих субјеката и на који начин ће се доделити средства из буџета Града Ниша, како би се унапредио друштвени положај младих.

 Пре свега, oвом Одлуком се прописује начин задовољавања потреба и интереса младих кроз подстицање њиховог ангажовања у удружењима младих и за младе и њиховим савезима и активностима установа чији је оснивач Град. Оснивањем канцеларија за младе, клубова и омладинских центара, Град ће афирмисати омладинске активности ради остваривања јавног интереса у областима омладинског сектора и на тај начин обезбедити услове за учешће младих на спровођењу Националне стратегије за младе и изради Локалног акционог плана за младе. Прописује се подржавање пројеката којима се остварује активно и квалитетно провођење слободног времена младих, бављење спортом, неговање здравих и безбедних стилова живота, спровођење волонтерских активности, организација обука, семинара и манифестација од значаја за запошљавање и усавршавање младих, којима се подстиче неформално образовање, одрживи развој и заштита животног окружења, задовољавање потреба у области културе и другим областима.

На спровођењу омладинске политике на територији Града предвиђено је ангажовање субјеката и то: особе именоване за политику ка младима, Канцеларије за младе Града Ниша, Савета за младе Скупштине Града Ниша, управе надлежна за послове омладине, канцеларија за младе градских општина, установа, удружења која спроводе омладинске активности и њихових савеза, као и других субјеката чија делатност је усмерена на побољшање и унапређивање положаја младих.

Надлежности поменутих субјеката, који обављају послове из делокруга рада Града и градских општина, утврђене су актима Града и градских општина, док је овом Одлуком прописана обавеза Канцеларије за младе и надлежне управе да доносе годишње планове активности са оквирним финансијским плановима , на које сагласност даје Градоначелник Града Ниша.

Градоначелник, такође закључује уговоре са правним и физичким лицима за реализацију планова активности.

Одредбама поднаслова „II Јавни конкурси за пројекте за младе“ прописано је да се финансирање, односно суфинансирање пројеката за младе врши на основу Јавних конкурса које расписује Градоначелник.

Члановима од 11. до 18. ове Одлуке прописани су услови које мора да испуни носилац пројекта, односно партнер на реализацији пројекта, као и сам пројекат, односно финансијски план пројекта.

Одлуком је, чланом 19. прописано да Канцеларија за младе и надлежна управа врше административно-техничку проверу пројеката, док оцену пројеката пристиглих на Јавни конкурс, у складу са критеријумима прописаним чланом 20. Одлуке, врши Комисија коју образује Градоначелник из реда лица која су се истакла својом професијом или радом у области омладинског сектора.

О финансирању, односно суфинансирању пројеката пристиглих на Јавни конкурс коначну одлуку, на предлог Комисије, доноси Градоначелник, који закључује и уговоре са носиоцима одобрених пројеката.

 Изузетно, Одлуком је предвиђена могућност да Градоначелник може доделити средства за реализацију oдређеног пројекта и на основу поднетог предлога пројекта у току године, без јавног позива, у случају када је у питању пројекат од посебног значаја или интереса за остваривање омладинске политике, уколико пројекат из објективних разлога није могао да буде поднет у роковима утврђеним овом Одлуком, а предмет и садржај пројекта је такав да може бити успешно реализован само од стране одређеног носиоца пројекта, на предлог Комисије, Канцеларије за младе и надлежне управе.

 Одредбама поднаслова „III Извештај о реализацији пројеката“ детаљно је прописано коме и у којим роковима је носилац пројекта дужан да поднесе периодичне, односно завршни извештај о реализацији пројекта, као и обавеза Канцеларије за младе и надлежне управе да врши процену обављених активности још у току реализације пројекта, а по завршетку и анализу реализације пројекта. Одлуком је прописана и строжија контрола трошења буџетских средстава, кроз ревизију утрошка буџетских средстава.

 У поднаслову „IV Контрола реализације одобрених пројеката“, прописана је обавеза носиоца пројекта да: води потребне евиденције и да их чува; омогући увид у целокупну документацију и места везана за реализацију пројекта; пружи сва потребна обавештења; наменски користи одоберена средства; врши набавку добара или услуга у оквиру одобрених средстава у складу са Законом и да средства у целости или делимично врати у случају нереализованог или делимично реализованог пројекта.

 Транспарентност у коришћењу средстава за задовољење потреба и интереса младих у Граду обезбеђена је кроз одредбе ове Одлуке којим је прописана јавност рада свих субјеката који имају овлашћења у предлагању и доношењу одлука о финансирању, односно суфинансирању пројеката, програма и манифестација, кроз обавезу објављивања Јавних конкурса, података о предложеним, одобреним пројектима и њиховој реализацији и кроз доступност јавности извештаја о раду носиоца одобрених пројеката.

 У складу са чланом 18. Правилника о поступку припреме, израде и доставе материјала ("Службени лист Града Ниша" број 125/2008) прибављено је мишљење Службе за послове Скупштине Града.

 На основу изложеног, предлаже се доношење Одлуке о младима.

 Начелник

 Управе за образовање, културу,

 омладину и спорт

 \_\_\_\_\_\_\_\_\_\_\_\_\_\_\_

 Јелица Велаја